CELEX: 32017D0995
Language: hu
Date: 2017-06-09 00:00:00
Title: A Bizottság (EU) 2017/995 végrehajtási határozata (2017. június 9.) az Európai Társadalomtudományos Adatarchívumok Konzorciuma európai kutatási infrastruktúra-konzorcium (CESSDA ERIC) létrehozásáról (az értesítés a C(2017) 3870. számú dokumentummal történt)

13.6.2017   
            
            
               HU
            
            
               Az Európai Unió Hivatalos Lapja
            
            
               L 149/85
            
         A BIZOTTSÁG (EU) 2017/995 VÉGREHAJTÁSI HATÁROZATA
   (2017. június 9.)
   az Európai Társadalomtudományos Adatarchívumok Konzorciuma európai kutatási infrastruktúra-konzorcium (CESSDA ERIC) létrehozásáról
   
      
         (az értesítés a C(2017) 3870. számú dokumentummal történt)
      
   
   (Csak az angol, cseh, dán, francia, görög, holland, magyar, német, svéd, szlovák és szlovén nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
   mivel:
   
               (1)
            
            
               Ausztria, Belgium, a Cseh Köztársaság, Dánia, az Egyesült Királyság, Franciaország, Görögország, Hollandia, Magyarország, Németország, Norvégia, Svájc, Svédország, Szlovákia és Szlovénia felkérték a Bizottságot az Európai Társadalomtudományos Adatarchívumok Konzorciuma európai kutatási infrastruktúra-konzorcium (CESSDA ERIC) létrehozására. Abban állapodtak meg, hogy a CESSDA ERIC fogadó országa Norvégia lesz. A Svájci Államszövetség úgy nyilatkozott, hogy kezdetben csak megfigyelőként kíván részt venni a CESSDA ERIC munkájában. Azzal Svájc is egyetértett, hogy a CESSDA ERIC fogadó országa Norvégia legyen.
            
         
               (2)
            
            
               mivel az Egyesült Királyság 2017. március 29-én bejelentette az Unióból való kilépésre vonatkozó szándékát, az Európai Unióról szóló szerződés 50. cikke értelmében a kilépési megállapodás hatálybalépésének dátumától kezdődően, illetve ennek hiányában a bejelentéstől számított két év elteltével a Szerződések többé nem alkalmazandók az Egyesült Királyságra, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról határoz. Következésképp a kilépési megállapodás rendelkezéseinek sérelme nélkül ez a végrehajtási határozat csak addig alkalmazandó az Egyesült Királyságra, ameddig az tagja az Európai Uniónak.
            
         
               (3)
            
            
               Az EGT Vegyes Bizottság 72/2015 határozata (2) belefoglalta az Európai Gazdasági Térségről (EGT) szóló megállapodásba a 723/2009/EK rendeletet.
            
         
               (4)
            
            
               A Bizottság a 723/2009/EK rendelet 5. cikkének (2) bekezdésével összhangban elbírálta a kérelmet, és megállapította, hogy az teljesíti a rendelet követelményeit.
            
         
               (5)
            
            
               Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   Létrejön az Európai Társadalomtudományos Adatarchívumok Konzorciuma európai kutatási infrastruktúra-konzorcium (CESSDA ERIC).
   (2)   A CESSDA ERIC alapszabályának alapvető elemeit a melléklet határozza meg.
   2. cikk
   Ennek a határozatnak a címzettjei a Belga Királyság, a Cseh Köztársaság, a Dán Királyság, a Francia Köztársaság, a Görög Köztársaság, a Holland Királyság, Magyarország, Nagy-Britannia és Észak-Írország Egyesült Királysága, a Német Szövetségi Köztársaság, a Norvég Királyság, az Osztrák Köztársaság, a Svájci Államszövetség, a Svéd Királyság, a Szlovák Köztársaság, valamint a Szlovén Köztársaság.
   
      Kelt Brüsszelben, 2017. június 9-én.
      
         
            a Bizottság részéről
         
         Carlos MOEDAS
         
            a Bizottság tagja
         
      
   
   
      (1)  HL L 206., 2009.8.8., 1. o.
   
   
      (2)  Az EGT Vegyes Bizottság 72/2015 határozata (2015. március 20.) az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról [2016/755] (HL L 129., 2016.5.19., 85. o.).
   
      MELLÉKLET
      
         A CESSDA ERIC ALAPSZABÁLYÁNAK ALAPVETŐ ELEMEI
      
      
         A CESSDA ERIC alapszabályának alábbi cikkei és bekezdései a 723/2009/EK tanácsi rendelet 6. cikke (3) bekezdésének megfelelően meghatározzák az alapvető elemeket.
      
      1.   Feladat és tevékenységek
      
      (A CESSDA ERIC alapszabályának 2. cikke)
      
               
                  1.
               
               
                  A CESSDA ERIC egy decentralizált kutatási infrastruktúra központi adatbázisa, amely a tagok, megfigyelők és egyéb partnerek társadalomtudományos adattárait kapcsolja össze. A CESSDA ERIC nem tart fenn saját adatarchívumot.
               
            
               
                  2.
               
               
                  A CESSDA ERIC feladata decentralizált és fenntartható kutatási infrastruktúrát biztosítani, amelynek segítségével a tudományos közösség kiváló minőségű kutatásokat végezhet a társadalomtudományok terén, hozzájárulva napjaink főbb társadalmi kihívásainak hathatós megoldásához, valamint a társadalomtudományok oktatásához és elsajátításához.
               
            
               
                  3.
               
               
                  A CESSDA ERIC nem törekszik gazdasági haszonszerzésre. Mindazonáltal a CESSDA ERIC korlátozott mértékben végezhet gazdasági tevékenységeket, amennyiben ezek szorosan kapcsolódnak az elsődleges feladatához, és nem veszélyeztetik annak ellátását.
               
            
               
                  4.
               
               
                  A CESSDA ERIC a feladatának ellátása érdekében hozzájárul szabványok, előírások és szakmai legjobb gyakorlatok kialakításához és összehangolásához, többek között adatmegosztási és adatkezelési képzések révén. A CESSDA ERIC megfelelő esetben új adatforrásokkal bővíti az infrastruktúrát.
               
            
               
                  5.
               
               
                  A CESSDA ERIC előmozdítja a kutatási infrastruktúrákban való szélesebb körű részvételt. A társadalomtudományos adattáraik továbbfejlesztéséhez támogatást igénylő országok belépésének elősegítése érdekében a CESSDA ERIC képzéseket kínál és cseréket mozdít elő a tapasztalt és a potenciális szolgáltatásnyújtók körében.
               
            2.   Név és székhely
      
      (A CESSDA ERIC alapszabályának 1. cikke)
      
               
                  1.
               
               
                  Az Európai Társadalomtudományos Adatarchívumok Konzorciuma (CESSDA) a 723/2009/EK rendelet rendelkezései alapján létrejött európai kutatási infrastruktúra-konzorciumként (ERIC) működik, és elnevezése CESSDA ERIC.
               
            
               
                  2.
               
               
                  A CESSDA ERIC törvényes székhelye a norvégiai Bergen.
               
            3.   Időtartam és felszámolás
      
      (A CESSDA ERIC alapszabályának 22. és 23. cikke)
      
               
                  1.
               
               
                  A CESSDA ERIC a 23. cikk szerinti felszámolásáig működik.
               
            
               
                  2.
               
               
                  Felszámolás
                  
                              a)
                           
                           
                              A közgyűlés a képviselt tagok szavazatainak kétharmados többségével dönthet a CESSDA ERIC felszámolásáról.
                           
                        
                              b)
                           
                           
                              A CESSDA ERIC indokolatlan késedelem nélkül, és mindenképpen a felszámolására irányuló határozat elfogadását követő tíz napon belül értesíti az Európai Bizottságot a határozatról.
                           
                        
                              c)
                           
                           
                              A CESSDA ERIC tartozásainak kiegyenlítését követően fennmaradó eszközöket szét kell osztani a tagok között a CESSDA ERIC számára teljesített halmozott hozzájárulásaik arányában.
                           
                        
                              d)
                           
                           
                              A CESSDA ERIC indokolatlan késedelem nélkül, és mindenképpen a felszámolási eljárás végét követő 10 napon belül értesíti arról az Európai Bizottságot.
                           
                        
                              e)
                           
                           
                              A CESSDA ERIC azon a napon szűnik meg, amikor az Európai Bizottság az erre vonatkozó hirdetményt közzéteszi az Európai Unió Hivatalos Lapjában.
                           
                        
            4.   Felelősség és biztosítás
      
      (A CESSDA ERIC alapszabályának 20. cikke)
      Felelősség
      
                  a)
               
               
                  A CESSDA ERIC felelős a tartozásaiért.
               
            
                  b)
               
               
                  A tagok és a megfigyelők nem tartoznak kollektív felelősséggel a CESSDA ERIC tartozásaiért.
               
            
                  c)
               
               
                  A CESSDA ERIC az infrastruktúrájának kiépítésével és működtetésével összefüggő kockázatok fedezésére megfelelő biztosítást köt.
               
            5.   Az adatokhoz való hozzáférés politikája
      
      (A CESSDA ERIC alapszabályának 14. cikke)
      
               
                  1.
               
               
                  A CESSDA ERIC adathozzáférési politikájának meg kell felelnie a Gazdasági Együttműködési és Fejlesztési Szervezet (OECD) adatelérési ajánlásainak és útmutatásainak (Az állami finanszírozású kutatások adataihoz való hozzáférésre vonatkozó OECD-elvek és -iránymutatások, OECD 2007.)
               
            
               
                  2.
               
               
                  A szolgáltatásnyújtók birtokában lévő, közfinanszírozású adatok és metaadatok a 9. cikk (6) bekezdésében szereplő előírások sérelme nélkül nyíltan és ingyenesen hozzáférhetők az állami kutatás és oktatás számára, és azokat megfelelő időben rendelkezésre kell bocsátani.
               
            
               
                  3.
               
               
                  A szolgáltatásnyújtók minden adatgyűjteményt elérhetővé tesznek a felhatalmazott kutatók számára állami kutatás és oktatás céljára.
               
            
               
                  4.
               
               
                  A szolgáltatásnyújtók a megfelelő nemzetközi, európai és nemzeti szabályok és etikai kódexek követésével biztosítják az adatalanyok (érintettek) anonimitását.
               
            
               
                  5.
               
               
                  A szolgáltatásnyújtók a birtokukban lévő adatok és metaadatok elérése kapcsán igazságos, nyílt és átlátható eljárásokat alkalmaznak.
               
            
               
                  6.
               
               
                  A 14. cikk (2) és (3) bekezdésében rögzített nyílt hozzáférés elve nem kötelezi a szolgáltatásnyújtókat arra, hogy olyan esetben is megosszanak adatokat, metaadatokat vagy adatgyűjteményeket, amikor ez ellentétes volna a nemzeti joggal, a szellemi tulajdonhoz fűződő joggal vagy más alkalmazandó joggal.
               
            6.   A tudományos tanácsadó testület
      
      (A CESSDA ERIC alapszabályának 10. cikke)
      
               
                  1.
               
               
                  A közgyűlés kinevez egy független, legalább négy-, de legfeljebb héttagú tudományos tanácsadó testületet kiváló, független és tapasztalt, a világ bármely részéről származó kutatókból. A tudományos tanácsadó testület kinevezése az igazgató ajánlásain alapul. Az igazgató tanácsokat kér a tudományos tanácsadó testülettől és a szolgáltatásnyújtók fórumától. A tudományos tanácsadó testület tagjainak hivatali ideje három év. A tagság egyszer megújítható.
               
            
               
                  2.
               
               
                  Az igazgató legalább évente egyszer konzultál a tudományos tanácsadó testülettel a szolgáltatások tudományos minőségéről, a tudományos szakpolitikákról, és az ezekkel kapcsolatos eljárásokról és jövőbeni tervekről.
               
            
               
                  3.
               
               
                  A tudományos tanácsadó testület évente írásos jelentést készít tevékenységeiről, melyet az igazgatón keresztül terjeszt a közgyűlés elé. A jelentésben be kell számolni a CESSDA ERIC által az adatfelhasználók számára nyújtott szolgáltatások értékeléséről. Az igazgató a közgyűlés elé terjeszti a jelentést, valamint az ahhoz fűzött megjegyzéseit és esetleges ajánlásait.
               
            
               
                  4.
               
               
                  A tudományos tanácsadó testület felkérheti az igazgatót arra, hogy javasolja a közgyűlésnek a testület tagságának bővítését annak érdekében, hogy az a CESSDA ERIC valamennyi tevékenységi területét kellőképp lefedje.
               
            7.   Az adatok terjesztésére vonatkozó politika
      
      (A CESSDA ERIC alapszabályának 15. cikke)
      
               
                  1.
               
               
                  A CESSDA ERIC adatterjesztési politikáját a kommunikációs stratégiája keretében kell végrehajtani.
               
            
               
                  2.
               
               
                  Az adatterjesztési politika a CESSDA ERIC által finanszírozott valamennyi tevékenység eredményeire alkalmazandó, és nyíltan elérhető, hacsak korábbi szellemitulajdon-jogok ezt nem akadályozzák.
               
            
               
                  3.
               
               
                  Valamennyi technikai dokumentumot, szakpolitikát, alapvető eljárást és nyomonkövetési jelentést nyilvánosan elérhetővé kell tenni a CESSDA ERIC honlapján.
               
            
               
                  4.
               
               
                  A szolgáltatásnyújtókra háruló kötelezettségek teljesítésével kapcsolatos dokumentumokat a szolgáltatásnyújtóknak közzé kell tenniük.
               
            8.   Szellemi tulajdon
      
      (A CESSDA ERIC alapszabályának 16. cikke)
      
               
                  1.
               
               
                  A „szellemi tulajdon” fogalma az alapszabályzatban az 1967. július 14-én aláírt, a Szellemi Tulajdon Világszervezetét (WIPO) létrehozó egyezmény 2. cikke szerint értendő.
               
            
               
                  2.
               
               
                  A szellemi tulajdonnal kapcsolatos kérdésekben a tagok, megfigyelők és szolgáltatásnyújtók viszonyát az alkalmazandó nemzeti jog, valamint a vonatkozó nemzetközi szabályozás határozza meg.
               
            
               
                  3.
               
               
                  Az a szellemi tulajdon, amellyel a tagok vagy a szolgáltatásnyújtók hozzájárulnak a CESSDA ERIC működéséhez, a szellemi tulajdon jogosultjának tulajdonában marad.
               
            
               
                  4.
               
               
                  Amennyiben a szellemi tulajdon a CESSDA ERIC által (közvetlen vagy természetbeni hozzájárulás formájában) támogatott munka eredménye, a szellemi tulajdon jogosultja a CESSDA ERIC. A CESSDA ERIC lemondhat akár részben, akár egészben e jogáról azon tag, megfigyelő vagy szolgáltatásnyújtó javára, aki létrehozta a szellemi tulajdonhoz fűződő jogot.
               
            9.   Foglalkoztatás
      
      (A CESSDA ERIC alapszabályának 17. cikke)
      
               
                  1.
               
               
                  A CESSDA ERIC a foglalkoztatás kapcsán az esélyegyenlőség elvét érvényesít. A tudományos posztokat nemzetközi kiírás révén kell betölteni.
               
            
               
                  2.
               
               
                  A nemzeti jogszabályokban foglalt követelményekre figyelemmel minden tag igyekszik elősegíteni a CESSDA ERIC feladatainak ellátásában részt vevő tagországok állampolgárainak és azok családtagjainak mozgását és lakhatását a joghatóságán belül.
               
            10.   Beszerzések
      
      (A CESSDA ERIC alapszabályának 21. cikke)
      
               
                  1.
               
               
                  A CESSDA ERIC egyenlő és megkülönböztetésmentes bánásmódban részesíti a beszerzési pályázatokra jelentkezőket és az ajánlattevőket, függetlenül attól, hogy székhelyük az Európai Unióban található-e vagy sem. A beszerzéspolitikának tiszteletben kell tartania az átláthatóság, a megkülönböztetésmentesség és a verseny elveit.
               
            
               
                  2.
               
               
                  A tagoknak és megfigyelőknek a CESSDA ERIC tevékenységeivel kapcsolatos beszerzései kapcsán kellő figyelmet kell fordítani a CESSDA ERIC szükségleteire, és a beszerzéseknek összhangban kell állniuk a megfelelő CESSDA ERIC szerv által kiadott technikai követelményekkel és előírásokkal.